- જેમ એફઆઈઆર ફાટે એ કંઈ સજા નથી છતાં આરોપી કાયદાની ગિરફ્તમાં આવી જાય છે. તેમ બાળક દ્વારા નોંધપાત્ર ગેરવર્તન થાય ત્યારે એની નોંધ લઈ, આ વર્તન, પૂરતી તપાસ કર્યા પછી, અને ખુલાસાની તક આપ્યા પછી, સજાને પાત્ર છે, એવું કોમ્યુનિકેશન બાળક સાથે થવું જરૂરી છે. સજાની ઉતાવળ ન હોવી જોઈએ પણ બાળકની ક્ષતિની નોંધ લેવાઈ છે, એ બાળકને ખુદને ખ્યાલ આવવો જોઈએ. ‘મમ્મી પપ્પા કાચા કાનના નથી, તેથી લાગતા વળગતા સહુને સાંભળીને યોગ્ય નિર્ણય કરશે' એમ સમજી બાળક પોતે અનિવાર્યપણે સહકાર આપવાનું શરૂ કરશે. વળી, જેમ પોલિસ નાના ગુનામાં એફઆઈઆર ફાડવાને બદલે, માત્ર ધમકી કે ચેતવણી આપી છોડી દે છે એ રીતે પણ કરી શકાય. અમુક ભૂલ એવી હોય છે કે એમાં કાઉંટ આપી શકાય. પહેલી અને બીજી ભૂલ માફ કર્યા પછી ત્રીજી માટે સજા આપી શકાય.